Ribinsk

Ribinsk ( [ˈrɨbʲɪnsk]) om Venäman lidn da lidnümbrik Jaroslavlin agjan keskuzpalan lodehes. Se om agjan kahtenz' surtte lidn, om Ribinskan rajonan administrativižeks keskuseks mugažo, ei mülü sihe.
Istorii.
Eländpunkt mainitase ezmäižen kerdan vl 1071 kuti "Ust'-Šeksn" () Rostovan vasthalibundan tagut. Löutihe torguindan da radonmahtoiden 11. voz'sadan eländpunktad kaivandusil, läz 30 gektarad pindal. Eländpunkt mainitase toižen kerdan vn 1504 Ivan III-carin kirjeižes kuti puine "Kalanikoiden slabad" (), varatoiti kalal carin tanast. Slabad sai lidnan statusad vl 1777 nügüdläiženke nimenke. Vll 1946−1957 lidnan nimi oli "Ščerbakov", vll 1984−1989 nimitihe "Andropov:aks".
Ribinsk šingotase mašiništonsauvomižel (avialikutimed, gazturbinad, sidä kesken laivoiden täht, kvadrociklad i lumiavtod, tesauvondan mašinad, poligrafijan mašinad, torvveimarmatur, instrumentad), laivansauvomižel (motorvenehed, specialižed astjad, tankerad, baržad, vezisauvondan astjad), ladimensauvomižen tegimel (piguden märičimed) i elektrokabeliden nelläl tegimel, gidroenergetikal (Ribinskan GES, 366 MVt), kebnal tegimištol (nahktegim i koume mebel'fabrikad), katuzmaterialiden «Tehnonikol'»-tegimel, sömtegimištol (leib, maid, liha, olud).
Geografijan andmused.
Lidn sijadase ümbärdajan rajonan keskuzpalas, Volgan muugotil randoil (Ribinskan vezivaradim, om täuttud vll 1941−1947) sen kaikiš pohjoižembas čokkoimes, 100 m ü.m.t. keskmäižel korktusel. Istorine keskuz sijadase Volgan oiktal randal, Šeksn-jogen enzne lanktendan sija om sidä vaste (nüg. Ribinskan GES:an padoseinän vedhuden sija).
Matkad Jaroslavlihesai om seičemekümne kahesa kilometrad suvipäivnouzmha orhal, 85 km avtotedme vai raudtedme. Lähembaižed lidnad oma Miškin 37 km suvipäivlaskmha orhal keskusespäi vai 46 km avtotel i Tutajev 45 km suvipäivnouzmha orhal vai 49 km avtotedme.
Tobmuz.
Ribinsk om lidnümbrikon üks'jäižeks eländpunktaks. Lidn jagoihe rajonikš vll 1939−1948 (nell' rajonad) i 1972−1989 (kaks' rajonad). Nügüd'aigan kaik om 17 mikrorajonad, žilod da lidnanlaptad Volgan oiktal randal i nell' mikrorajonad om saudud hural randal.
Lidnümbrikon tobmuden pämez' om sen Administracijan pämez'. Edeline lidnan Administracijan pämez' om Denis Dobräkov (sulaku 2016 — viluku 2022). Svetlana Kočegarova radab lidnümbrikon Municipaližen nevondkundan ezimehen vn 2023 redukuspäi. Edeližed lidnan nevondkundan ezimehed oma Konstantin Dolgov (sulaku 2016 — reduku 2023), Mihail Cvetkov (radoi vn 2016 sulakuhusai).
Eläjad.
Vn 2010 Venäman rahvahanlugemižen mödhe lidnan eläjiden lugu oli 200 771 ristitud, vn 2021 — 177 295 ristitud. Kaik 190 429 eläjad oli lidnas vl 2017. Kaikiš suremb lidnan ristitišt oli 250..254 tuhad eläjid vll 1985−1993 (254 000 rist. vl 1987). Kaik 115..130 tuhad eläjid oliba sirtud vodele 1940 edel Ribinskan vezivaradimen täutmišt, sirtihe Ribinsk-lidnha tobjimalaz, vll 1931−1941 sen ristitišt kaksitui i oli 158 550 eläjad.
Rahvahad (enamba 0,4 % vl 2021): venälaižed — 82,8 %, toižed rahvahad — 1,4 %, rahvahuden ozutandata — 15,8 %.
Ortodoksižen hristanuskondan sauvused oma enambuses, kaik läz koumekümned lugul om kaičenus i saudud, niiden kesken oma Spasan Toižetamižen päjumalanpert' (ezmäine oli saudud vll 1649−1703, nüg. 1838−1851), Sofijan naižjumalankodi (vspäi 1860), seičeme jumalanpertid i časoun'. Mugažo om vanhuskolaižiden, judaizman i protestantizman pühäpertid üksin.
Kaik viž sportkompleksad i jäpert'kulu ratas lidnas. Hihtandbiatlontrass om saudud Ribinskan ümbrištos.
Openduz.
Lapsiden opendusen aluzkundad oma päivkodid, keskškolad.
Professionaližen opendusen aluzkundad: koume üläopendusen aluzkundad, niiden kesken Ribinskan valdkundaline aviatehnine universitet i kaks' filialad (Moskv), keskopendusen seičeme sijališt kolledžad i jogiškol.
Transport.
Avtobusad, trolleibusad da taksid oma kundaližeks transportaks.
Kaik kaks' lendimportad oma saudud lidnnano, no niišpäi ei ole kaikenaigaižid reisid, lähembaine passažirlendimport sijadase Jaroslavliš.